Konrad Laimer

Konrad Laimer (s. 27. toukokuuta 1997 Salzburg) on itävaltalainen jalkapalloilija, pelipaikaltaan keskikenttäpelaaja. Hän edustaa Saksan Bundesliigassa pelaavaa Bayern Müncheniä.

Laimer nousi Red Bull Salzburgin junioreista miesten toisella sarjatasolla pelaavaan FC Lieferingiin keväällä 2014 ja pääsi ensimmäisen kerran Itävallan Bundesliigassa kentälle Red Bull Salzburgin edustusjoukkueessa syyskuussa 2014. Hän pelasi kotimaansa pääsarjassa 57 ottelua ja teki niissä neljä maalia. Hän voitti sekä Itävallan liiga- että cupmestaruuden kolme kertaa peräkkäin 2015–2017. Eurooppa-liigassa hän pelasi seitsemän ottelua. 

Kesällä 2017 Laimer siirtyi saksalaisseura RB Leipzigiin. Ensimmäisellä Saksan Bundesliigan kaudellaan hän pelasi 22 ottelua. Kaudella 2018–2019 hän pelasi Bundesliigassa 29 ottelua ja teki maalin tammikuussa 2019 Fortuna Düsseldorfia vastaan. Kaudella 2019–2020 hän pelasi Bundesliigassa 29 ottelua ja teki maalin marraskuussa 2019 Kölniä sekä joulukuussa 2019 Augsburgia vastaan. Kaudella 2020–2021 hän pelasi vain joukkueensa kolme viimeistä bundesliigaottelua oltuaan siihen saakka sivussa nilkan murtuman aiheuttaman sairasloman vuoksi. Kaudella 2021–2022 hän pelasi Bundesliigassa 26 ottelua ja teki neljä maalia. Huhtikuussa hän teki kaksi maalia Borussia Dortmundia vastaan. Leipzigin voittamassa Saksan cupissa hän pelasi viisi ottelua ja teki yhden maalin. Kaudella 2022–2023 hän teki 21 bundesliigaottelussa kolme maalia. Leipzig voitti jälleen Saksan cupin ja Laimer teki yhden maalin pelaamissaan neljässä ottelussa.

Laimer pelasi Leipzigissa Mestarien liigassa neljänä kautena yhteensä 20 ottelua. Hän teki maalin lokakuussa 2019 Pietarin Zenitiä vastaan. Eurooppa-liigassa hän pelasi 16 ottelua ja teki maalin vanhaa seuraansa Red Bull Salzburgia vastaan syyskuussa 2018.

Laimer siirtyi Bayern Müncheniin ilmaissiirrolla kesällä 2023.

Laimer on pelannut Itävallan eri juniorimaajoukkueissa noin 60 ottelua. Ensimmäisen ottelunsa Itävallan A-maajoukkueessa hän pelasi kesäkuussa 2019 EM-karsintaottelussa Sloveniaa vastaan ja oli avauskokoonpanossa myös kuudessa seuraavassa EM-karsintaottelussa. Hän oli kesällä 2021 järjestetyissä EM-kilpailuissa avauskokoonpanossa Itävallan kaikissa neljässä ottelussa. Elokuun 4. päivään 2023 mennessä hän on pelannut 26 A-maaottelua. Ainoat maaottelumaalinsa hän on toistaiseksi tehnyt syyskuussa 2019 Latviaa ja lokakuussa 2021 Färsaaria vastaan.

Lähteet

Aiheesta muualla 

Itävaltalaiset jalkapalloilijat
Vuonna 1997 syntyneet
Elävät henkilöt